ប្រេងកាត​ជា​គន្លឹះ​មួយ​នៃ​អនាគត​ធនធាន​របស់​ក្រុម​ឧទ្ទាម​លីប៊ី
តំបន់​ខាង​កើត​ដែល​កាន់​កាប់​ដោយ​ក្រុម​បះបោរ​​ជា​កន្លែង​ពោរពេញ​ទៅ​​ដោយ​ប្រេង​កាត​ រោងចក្រ​ចម្រាញ់​ប្រេង​និង​ផែ​​ដឹក​ប្រេង​ចេញ។
នៅពេលដែលក្រុមបះបោរនៅលីប៊ី និងកងកម្លាំងនិយមរដ្ឋាភិបាលលីប៊ី ប្រយុទ្ធគ្នាដើម្បីដណ្ដើមយកទីក្រុង និងអនាគតនយោបាយរបស់ប្រទេសជាតិ ប្រេងក៏ជារង្វាន់មានតម្លៃដែរ នៅក្នុងសង្រ្គាម ហើយមានអ្នកដទៃអះអាងនេះជាមូលហេតុនៃការចូលធ្វើអន្ដរាគមន៍ពីខាងក្រៅ។ បុរសម្នាក់ ដែលកំពុងបូមសំាងនៅជិតក្រុងតូប្រួក ទិសខាងកើតប្រទេសលីប៊ី និយាយថា មនុស្សនៅគ្រប់ទីកន្លែងក្នុងពិភពលោកត្រូវការប្រេង។ តែអ្នកនោះនិយាយថា គេត្រូវតែចែកគ្នា ហើយមិនមានមូលហេតុអ្វីត្រូវប្រយុទ្ធគ្នាដណ្ដើមនោះទេ។ «ប្រទេសលីប៊ីផ្ដល់ប្រេងមួយផ្នែកតូចប៉ុណ្ណោះឲ្យទីផ្សារពិភពលោក ហើយទោះបីជាតម្លៃប្រេងឡើងខ្ពស់អណ្ដែកក៏ដោយ ក៏អ្នកវិភាគអំពីវិបត្ដិថាមពលនិយាយថា ការបះបោរនោះមិនបានធ្វើឲ្យមានការប៉ះពាល់ធំដុំដល់ការផ្គត់ផ្គង់ប្រេង ដែលអាចត្រូវជំនួសដោយផលិតករប្រេងដទៃនោះទេ»។ លោក Charles Gurdon នាយកក្រុមហ៊ុន Menas ដែលវិភាគគ្រោះថ្នាក់និយាយថា លោកមានជំនឿថា អន្ដរាគមន៍ពីប្រទេសក្រៅចូលមកក្នុងជម្លោះប្រទេសលីប៊ីមានមូលហេតុត្រឹមត្រូវគឺ ការជួយខាងមនុស្សធម៌។ លោក កត់សម្គាល់ថា គេឃើញថា តំបន់នេះមានចំណាប់អារម្ភយ៉ាងច្បាស់លាស់មកលើប្រេងលីប៊ី។ «ខ្ញុំយល់ថា រឿងធំនោះគឺសារៈសំខាន់របស់ប្រទេសលីប៊ីមកលើទីផ្សារនៅក្នុងប្រទេសអឺរុបភាគខាងត្បូង។ លីប៊ីផលិតប្រេងឆៅពណ៌ក្រហម ស្រាល មានគុណភាពខ្ពស់ ហើយថ្លៃសម្រាប់ទីផ្សារ អ៊ីតាលី បារាំង និងអស្បាញ៉ូល។ ហើយលីប៊ីមានទីតាំងល្អសម្រាប់ការដឹកជញ្ជូនតាមព្រែកជីក Suez ដែលផ្ដល់ប្រយោជន៍ដល់ប្រទេសនោះ»។ ជាការណ៍ពិត បារាំងនិងអ៊ីតាលីដើរតួសំខាន់ក្នុងរឿងនេះ ជាមួយប្រទេសអង់គ្លេសនិងស.រ.អា.នៅក្នុងយុទ្ធនាការយោធាក្នុងប្រទេសលីប៊ី ដែលចាប់ផ្ដើមឡើងក្រោយពីក្រុមប្រឹក្សាសន្ដិសុខអ.ស.ប.បានអនុញាតឲ្យមានវិធានការការពារជនស៊ីវិលលីប៊ីពីរដ្ឋាភិបាលរបស់ខ្លួន។ ហើយមានប្រទេសកាតាផងដែរ ដែលបានជួយក្រុមបះបោរនៅតំបន់ខាងកើត ក្នុងការលក់ប្រេងទៅឲ្យពិភពលោក។ តែមានអ្នកទិញមិនធម្មតាមួយទៀតគឺរដ្ឋាភិបាលទីក្រុងប៉េកាំង។ ចិនជាមួយរុស្សីបានប្រុងប្រយ័ត្នខ្លាំងមកលើរលកលទ្ធិប្រជាធិបតេយ្យដែលបានប្រឆាំងរដ្ឋាភិបាលនិងបានរាលដាលទូទាំងពិភពអារ៉ាប់។ ហើយចិន និងរុស្ស៊ីបានទិតៀនខ្លាំងមកលើអ្វីដែលប្រទេសទាំងពីរនេះមើលឃើញថា បស្ចិមប្រទេសធ្វើការលើសពីអាណត្ដិបញ្ជារបស់អ.ស.ប.។ តែរឿងពាណិជ្ជកម្មជារឿងមួយផ្សេង។ «យើងយល់ថា ចិននិងអ៊ីតាលីកាន់កាបូបពេញទៅដោយលុយ ចូលទៅក្នុងតំបន់តូប្រួកដើម្បីទិញប្រេងឆៅ។ ខ្ញុំយល់ថា របបគ្រប់គ្រងកាដាហ្វី ខិតខំមិនឲ្យប្រេងឆៅធ្វើចលនាទៅដល់តំបន់តូប្រួក ដោយសារប្រេងជាប្រភពតែមួយគត់នៃប្រាក់ចំណូលសម្រាប់ក្រុមប្រឆាំង»។ តំបន់ខាងកើតដែលកាន់កាប់ដោយក្រុមបះបោរគឺជាទីកន្លែងពោរពេញទៅដោយប្រេងកាត រោងចក្រចម្រាញ់ប្រេងនិងផែដឹកប្រេងចេញ។ ខណៈដែលក្រុមបះបោរបានជោគជ័យក្នុងការនាំប្រេងចេញ នាយករបស់ក្រសួងប្រេងកាតនៃក្រុមបះបោរនិយាយថា នៅពេលនេះ ការនាំប្រេងចេញបានត្រូវផ្អាក៕ ប្រែសម្រួលដោយ អ៊ូ ធួក